

**Republika e Kosovës**

**Republika Kosova – Republic of Kosovo**

***Qeveria - Vlada - Government***

***Ministria e Financave***

***Ministarstvo za Finansije – Ministry of Finance***

**Fjalimi e Ministrit të Financave Avdullah Hoti në Konferencë për Media**

06.02.2015

Më lejoni të ju informoj që dje me iniciativë të Kryeministrit, ne në Ministrinë e Financave kemi përgatitë propozim-vendimin për krijimin e një komisioni ekzekutiv që do të merret me trajtimin e faljes së borxheve deri më 31 dhjetor 2008. Kemi përcaktuar këtë datë sepse ky është viti ku në Kosovë kanë ndodhë ndryshime të mëdha, është shpallja e pavarësisë, është përfundimi i funksionimit të ligjeve të UNMIK-ut, është Kushtetuta e re, janë ligjet e reja që kanë filluar të funksionojnë në atë kohë. Dhe po mendojmë që të bëjmë një prerje prej kësaj date e tutje të kemi një fillim të ri për qytetarët e Kosovës. Për të krijuar kushte më të mira për jetesë për të gjithë qytetarët në gjithë territorin e Republikës së Kosovës.

Ne jemi të vetëdijshëm që ky vendim do t’i prek sidomos rastet sociale dhe familjet me të ardhura të ulëta, të cilat nuk kanë pasur mundësi t’i kryejnë obligimet ndaj shtetit.

Komisioni në afat prej 1 muaj do të dalë para Qeverisë me propozimin se si të procedohet më tutje ky vendim dhe si të zbatohet në praktikë.

Qëllim i këtij vendimi do të jetë të falen borxhet që kanë qytetarët dhe bizneset ndaj ndërmarrjeve publike, ndaj energjisë, ndërmarrjeve të ujit, të mbeturinave, të ngrohjes, obligimet me tatim në pronë, obligimet ndaj Administratës Tatimore të Kosovës dhe obligimet ndaj Doganave.

Puna e Komisionit do të jetë që të vlerësohen efektet e këtij vendimi dhe mbi të gjitha Komisioni do të dal me propozime me shkaqet që kanë dërguar deri tek kjo gjendje, pra deri te krijimi i këtyre borxheve të qytetarëve ndaj shtetit dhe të propozojë reformën ligjore dhe reformën strukturore që duhet të ndodhë në Kosovë që kjo gjendje të mos përsëritet më tutje.

Kemi nevojë për një fillim të ri si Qeveri e re me një program të ri qeverisës, me një vizion komplet të ri për të ardhmen e vendit. Dëshirojmë që të bëjmë një prerje që qytetarët të ndjenjë ndryshimin që ofron kjo qeverisje në Kosovë.

Ky është vendimi që dje kemi marrë në Qeveri dhe besoj se me detajet e vendimit ju do të njoftoheni vazhdimisht sapo të filloj punën ky Komision.

Unë si Ministër i Financave do të kryesoj këtë Komision bashkë me kolegët e mijë Ministrin e Punës dhe Mirëqenies Sociale, Ministrin e Drejtësisë, Ministrin e Pushtetit Lokal, Ministrin e Zhvillimit Ekonomik, gjithashtu do të kemi edhe përfaqësues nga Administrata Tatimore e Kosovës , nga Dogana, nga Njësia për Politika dhe Monitorim të Ndërmarrjeve Publike, si dhe nga Zyra Ligjore e Zyrës së Kryeministrit.

Detyra jonë do të jetë që ne për një muaj ti ofrojmë Kryeministrit propozimin tonë për nivelin e borxheve që duhet të falen, procedurat që duhet të zbatohen për ekzekutimin në praktik të faljeve të borxheve dhe t’i propozojmë Kryeministrit reformën strukturore që duhet të ndodhë që të mos përsëritet kjo gjendje më tutje. Pra, ky është vendimi që morëm në Qeveri.

Përveç kësaj unë dëshiroj t’ju njoftoj edhe për disa aktivitete që ne në Ministrinë e Financave jemi duke i ndërmarrë në baza ditore. Jemi duke punuar shumë që të mbikëqyrim edhe ekzekutimin e Buxhetit, pra shpenzimet e Buxhetit edhe tek të hyrat, tek shpenzimet e buxhetit zëvendësministri Agim Krasniqi është duke u marrë në baza ditore me të gjitha organizatat buxhetore për të parë se si po shpenzohet paraja publike. Unë e kam thënë këtu në Konferencën e parë që e kemi pas me juve kur e kam marrë detyrën që do të jem transparentë plotësisht për çdo euro të taksave të qytetarëve se si shpenzohet . Tek të hyrat po punojmë shumë me Administratën Tatimore të Kosovës dhe Doganat për tu siguruar që këto dy organizata po përformojnë shumë mirë në përputhje me planin që e kanë.

Ne e kemi dhënë premtimin si Qeveri se nuk do të vendosim tatime të reja, nuk do të rrisim tatimet ekzistuese por do të luftojmë shumë në luftimin e ekonomisë joformale si dhe promovimin e konkurrencës fer në mes të bizneseve . Normalisht, duke mos ju ra në qafë bizneseve dhe qytetarëve, por duke krijuar kushte dhe insentiva që bizneset dhe qytetarët ta gjejnë më të leverdishme që të paguajnë obligimet e tyre ndaj shtetit.

Në Administratën Tatimore të Kosovës ne kemi pas para dy dite një diskutim me disa prej Odave Ekonomike lidhur me udhëzimin e ri të Administratës Tatimore të Kosovës për arkat fiskale. Me këtë ne dëshirojmë që ta ndryshojmë komplet qasjen që është përdorë deri tash sa i përket furnizimit me arka fiskale. Deri më tash jo më shumë se gjysma që janë aktive janë fiskalizuar, ne dëshirojmë që të krijojmë ambient që bizneset të fiskalizohen më lehtë. Të kalojmë prej licencimit të furnizuesve me arka fiskale kah certifikimi i pajisjeve fiskale që mund t’i blejnë bizneset kudo.

Pjesë e këtij udhëzimi administrativ do të jenë edhe stimujt për qytetarë që të ndikojnë në fiskalizimin më të shpejtë të bizneseve, duke ju mundësuar atyre qytetarëve që mbledhin kuponë fiskal, në baza mujore t’i prezantojnë në Administratën Tatimore të Kosovës ata kuponë fiskalë për blerjet që kanë bërë dhe pastaj ATK- të kthejë një përqindje të TVSH-së që qytetarët i paguajnë shtetit me rastin e blerjeve të mallrave dhe shërbimeve që bëjnë.

Në Administratën Tatimore të Kosovës nga e hëna do të fillojnë të funksionojnë inspektorët 24 orë jo vetëm gjatë orarit të punës, por secili inspektor i ATK-së do të ketë autorizim që gjatë 24 orëve edhe gjatë kohës që ai nuk është në detyrë të ketë mundësi të mbikëqyrë punën e bizneseve se sa ata janë konformë ligjit ndaj Administratës Tatimore të Kosovës -së dhe ndaj shtetit.

Nga e hëna do të themelojmë ekipe inspektuese pas orës 16:00 që nuk kanë ekzistuar deri më tash. Në orën 16:00 inspektorët kanë shkuar në shtëpi dhe nuk kanë pas asnjë mbikëqyrje për mënyrën se a po lëshojnë bizneset kuponë fiskal a po punojnë në përputhje me rregullore dhe me ligjet në Kosovë.

Ne kemi filluar procesin e unifikimit të ATK-së dhe Doganave, shumë shpejtë do të përcaktojmë Zyrat e Administratës Tatimore të Kosovës dhe Doganave që do të punojnë si njësi të përbashkëta, do të fillojmë me inspeksionin, me kontrollin që ka Administrata Tatimore e Kosovës dhe Dogana me një zyrë të përbashkët të të dyja këtyre organizatave buxhetore dhe do të fillojmë me uniformat e reja për inspektorë tatimorë dhe inspektorë nga Doganat, në mënyrë që ata të jenë të identifikueshëm kur ata dalin në terren dhe kur i vizitojnë bizneset, duke krijua një sinergji në mes këtyre dy organizatave kryesore të mbledhjes së të hyrave me një objektivë që për 2 ose 3 vite maksimumi ne të ndryshojmë legjislacionin dhe të kemi një organizatë të vetme të të hyrave buxhetore.